Nicolae Ciucă a mers vineri la şantierul de infrastructură rutieră pentru Lotul 2 Domneşti Târg-Răcăciuni din Autostrada A7, în zona localităţii Adjud. În cadrul vizitei, șeful PNL a subliniat că Autostrada Moldovei este "cel mai important obiectiv de infrastructură" al României, în momentul de față.
Nicolae Ciucă spune că obiectivul este realizat cu bani europeni
Ciucă a vizitat șantierul împreună cu premierul Marcel Ciolacu.
"Suntem în echipă şi acest lucru subliniază că lucrurile durabile se fac doar în echipă. Ne aflăm pe Autostrada A7, autostradă care reprezintă un vis al cetăţenilor din zona de est a ţării, pentru zona Moldovei. Este un obiectiv care se realizează cu bani europeni şi aici vedem cât de importantă este apartenenţa noastră la UE", a declarat Nicolae Ciucă.
Șeful PNL a explicat apoi că A7 trece prin patru judeţe. Este vorba despre Vrancea, Bacău, Neamţ şi Iaşi. Mai mult, el a explicat și că se află pe masa de lucru proiectele care fac să se prelungească şi spre Suceava.
Astfel, susține el, autostrada va urca şi către Suceava, până la Siret.
"A7 trece prin patru judeţe, Vrancea, Bacău, Neamţ şi Iaşi şi știu din discuţiile cu domnul ministru că au deja pe masa de lucru proiectele care fac să se prelungească şi spre Suceava. În felul acesta, de la Paşcani, autostrada va urca şi către Suceava, până la Siret", a mai spus Ciucă.
Președintele PNL susține că proiectul va ajuta la fluidizarea traficului
Preşedintele PNL a susținut că noul proiect va asigura la fluidizarea traficului. Totodată, spune el, va asigura și o nouă perspectivă privind activităţile mediului de afaceri, investiţii noi, servicii conexe.
"Beneficiile pe care un astfel de obiectiv le aduce sunt absolut evidente Din perspectiva mea, faptul că suntem împreună este o recunoaştere a ceea ce am spus şi vom continua să spunem, că o coaliţie consolidată va aduce şi a adus o stabilitate, care ne-a permis să avem rezultate şi să ne îndeplinim obiectivele din programul de guvernare", a susținut Ciucă.
Liberalul a subliniat apoi că există "companii care pot face lucruri bune". Drept exemplu l-a oferit pe constructor, care este unul român.
"Ceea ce este important pentru oamenii obişnuiţi este să vadă fapte", a completat Ciucă.
Nicolae Ciucă a conchis prin a sublinia că ne aflăm "pe un drum bun pentru Moldova".
"Suntem pe un drum bun pentru Moldova, pentru România şi atunci când suntem pe drumul cel bun nu ne rămâne altceva decât să mergem înainte", a conchis Ciucă.